Ons kom vandag by die laaste van die tien gebooie: Jy mag nie begeer nie. Met hierdie gebod wil die HERE ons laat sien dat dit vir Hom nie alleen ons ons dade gaan nie, maar ook oor ons innerlike.
EN SO lyk die meeste van ons se lewens ook op die oog af: Ons kom kerk toe – ons gehoorsaam dus die 4e gebod; ons is nie moordenaars nie – met vertrek nommer 6, die 6e gebod, lyk dit dus ook goed gesteld. So kan ons al die vertrekke van ons lewenshuis deurloop en elkeen van die eerste 9 gebooie deurgaan en – so op die oog af lyk dit besonder goed gesteld met ons gehoorsaamheid aan die wet. Ons lewenshuis lyk vir die mense skoon en netjies.
TOTDAT – totdat ons by die 10e vertrek van ons lewenshuis kom, die garage of kelder ……. Met hierdie 10e vertrek bedoel ek ons hart, ons innerlike, dit wat hier diep in ons aangaan, waar ander nie kan sien nie. Want daaroor gaan dit in die 10e gebod: ons innerlike, ons begeerte-wêreld: Jy mag nie begeer nie.
Die 10e gebod is eintlik nie ‘n nuwe gebod, ‘n 10e vertrek nie. In die 10e gebod kry ons eintlik ‘n terugkyk op die ander 9. Ons kry ‘n verdieping van die eerste 9. Ons sal maklik kan dink dat dit in die eerste nege net oor dade gaan. Dink maar aan die sewende gebod: Jy mag nie egbreek nie. Dit lyk asof dit vir die HERE net gaan oor die daad van huwelikontrou. Maar in die 10e gebod kom die HERE na ons toe en Hy sê: Jy mag nie jou naaste se vrou begeer nie. Ook as jy ‘n ander se vrou net begeer en nie eens daadwerklik vat nie – ook dan is jy ‘n oortreder van die sewende en die tiende gebod. Dit gaan nie net oor wat ons met ons hand doen nie, maar dit gaan ook oor ons hart. Daar mag geen verkeerde begeerte teen enige gebod in ons opkom nie, maar daar moet wel by ons ‘n hartlike begeerte wees om alle gebooie te vervul.
En dan moet ons goed luister oor wie die belydenis dit het. Dit gaan nie vir ons Kategismus oor heidene nie. Dit handel oor die gelowiges. Luister goed: Maar kan dié wat tot God bekeer is, hierdie gebooie volmaak gehoorsaam?